কাজের টোপ দিয়ে ভারতীয় যুবককে রুশ সেনায় নিয়োগ! চাঞ্চল্য

ওয়েব ডেস্ক : রাশিয়ায় (Russia) মোটা টাকার বেতনের চাকরির প্রস্তাব দিয়ে ভারতীয় যুবককে (Indian Youth) প্রতারণা। শুধু তাই নয়, ওই যুবককে ইউক্রেনের (Ukraine) বিরুদ্ধে লড়াইয়ের জন্য পাঠানো হয়েছে বলে অভিযোগ। জানা গিয়েছে, ওই ভারতীয় যুবক হলেন হায়দরাবাদের (Hyderabad) বাসিন্দা। ঘটনাটি সামনে আসার পরেই চাঞ্চল্য ছড়িয়েছে।

জানা গিয়েছে, ওই যুবকের নাম মহম্মদ আহমেদ। তিনি একটি চাকরি খুঁজছিলেন। এর পরেই মুম্বইয়ের এক এজেন্টের সঙ্গে সাক্ষাৎ হয় তাঁর। অভিযোগ, তিনিই রাশিয়ায় (Russia) মোটা বেতনের চাকরির টোপ দেন ওই যুবককে। তার পরেই গত ২৫ এপ্রিল তিনি পৌঁছন পুতিনের দেশে। তবে রাশিয়ায় নামার পরেই তাঁকে জোর করে ইউক্রেনের বিরুদ্ধে যুদ্ধে পাঠানো হয় বলে অভিযোগ।

আরও খবর : দীপাবলির আগেই দূষণ বাড়ছে দিল্লিতে! বাতাসে গুনগত মানের রিপোর্ট কী বলছে?

সেই যুদ্ধ ক্ষেত্র থেকে সমাজমাধ্যমে একটি ভিডিও পোস্ট করেন ভারতীয় ওই যুবক। ভিডিয়োতে ওই যুককে বলতে শোনা যায়, তাঁকে জোর করে সেনায় যোগ দিতে বাধ্য করা হয়েছে। সেখানে তাঁর মৃত্যু হতে পারেও বলে আশঙ্কা প্রকাশ করেছেন তিনি। ইতিমধ্যে তাঁকে সেখান থেকে ফিরিয়ে আনতে কেন্দ্রীয় সরকারের কাছে আবেদন করেছেন তাঁর আত্মীয় ফিরদৌসি বেগম। জানা গিয়েছে, এই বিষয় নিয়ে রাশিয়ার কর্তৃপক্ষের সঙ্গে সেখানে অবস্থিত ভারতীয় দূতাবাস যোগাযোগ করেছে।

ভারতীয় দূতাবাসের তরফে জানানো হয়েছে, মহম্মদ আহমেদের সমস্ত তথ্য রুশ সরকারের কাছে পাঠানো হয়েছে। তাঁকে দ্রুত ভারতে ফিরিয়ে আনা হবে বলেও জানানো হয়েছে। বিদেশ মন্ত্রকের মুখপাত্র রণধীর জয়সওয়াল (Randhir Jaiswal) জানিয়েছেন, বর্তমানে ২৭ জন ভারতীয় ইউক্রেনের বিরুদ্ধে যুদ্ধে লড়ছেন। তাঁদেরকে দ্রুত ভারতে ফিরিয়ে আনার প্রক্রিয়া শুরু করা হয়েছে। অন্যদিকে গত জুলাই মাসে বিদেশ প্রতিমন্ত্রী কীর্তি বর্ধন সিং বলেছিলেন, রুশ সেনায় ১২৭ ভারতীয় নাগরিকদের মধ্যে ৯৮ জন ফিরে এসেছেন। কিন্তু সেনায় এখনও রয়েছেন ১৩ জন। নিখোঁজ আরও ১২।